text: Mand stukket i maven med kniv
  16 april 2016 kl. 02.21
  En yngre mand er natten til lørdag blevet stukket i maven med en kniv i Fredericia. To anholdte sigtet for stikkeriet.
  En mand fra Fredericia er natten til lørdag blevet stukket i maven med en kniv, oplyser Sydøstjyllands Politi til TV SYD.
  Politiet fik anmeldelsen om overfaldet klokken 01.38, og de rykkede med det samme ud til Akseltorv i Fredericia, hvor overfaldet var sket. Her fandt de forurettede.
  - Han har kun ganske overfladiske sår, og han er blevet lappet sammen med nogle sting på sygehuset, siger Henrik Dam, der er vagtchef ved Sydøstjyllands Politi til TV SYD.
  Politiet har allerede anholdt to mistænkte i sagen, der ligesom forurettede er unge mænd i 20-års alderen. Det er endnu uvist, om de tre personer havde nogle relationer. 
  - Juristerne har vurderet, at skaderne på offeret var så små, at der ikke ville være grundlag for at prøve at få de anholdte fængslet, siger vagtchefen til TV SYD. De blev derfor løsladt ved middagstid, men er stadig stigtede for legemsbeskadigelse.
  Ifølge døgnrapporten havde offeret kun fået et stik, som var en halvcentimeter langt og en halv centimeter dybt.
  